62023CO0312_INF
Tiesas (sestā palāta) 2024. gada 27. maija rīkojums –
Addiko Bank
(lieta C-312/23)
Lūgums sniegt prejudiciālu nolēmumu – Tiesas Reglamenta 99. pants – Skaidri no judikatūras izsecināma atbilde – Fizisko personu aizsardzība attiecībā uz personas datu apstrādi un šādu datu brīva aprite – Regula (ES) 2016/679 – 15. pants – Datu subjekta tiesības piekļūt personas datiem, kas uz to attiecas un kas tiek apstrādāti – Tiesības saņemt šo datu kopiju – “Kopijas” jēdziens – Piekļuves minētajiem datiem pieteikuma pamatojums – Datu izmantošana, lai celtu prasību tiesā
1.
Fizisko personu aizsardzība attiecībā uz personas datu apstrādi – Regula 2016/679 – Datu subjekta tiesības piekļūt saviem apstrādātajiem datiem – Datu kopijas nodrošināšana – Jēdziens kopija – Precīzas un saprotamas šo datu reprodukcijas nodrošināšana datu subjektam – Dokumentu izvilkumu vai pilna dokumentu teksta vai arī datubāžu, kurās citastarp ietverti šie dati, kopija – Ietveršana – Nosacījums
(Eiropas Parlamenta un Padomes Regulas 2016/679 58. apsvērums, 12. panta 1. punkts, 15. panta 1. un 3. punkts; Eiropas Parlamenta un Padomes Direktīvas 95/46 12. panta a) punkts)
(skat. 25.–29. un 31.–33. punktu un rezolutīvās daļas 1. punktu)
2.
Fizisko personu aizsardzība attiecībā uz personas datu apstrādi – Regula 2016/679 – Datu subjekta tiesības piekļūt saviem apstrādātajiem datiem – Tiesības šo datu pirmo kopiju saņemt bez maksas – Pārziņa pienākums izsniegt šādu kopiju – Datu subjekta pienākums pamatot savu lūgumu par piekļuvi datiem, kas izriet no regulas preambulas – Neesamība
(Eiropas Parlamenta un Padomes Direktīvas 2016/679 63. apsvēruma 1. teikums, 4. panta 2. un 7. punkts un 15. panta 1. un 3. punkts)
(skat. 39., 40., 43., 48., 49., 51. un 52. punktu un rezolutīvās daļas 2) punktu)
Rezolutīvā daļa
1)
Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 15. panta 3. punkta pirmais teikums
jāinterpretē tādējādi, ka
datu subjekta tiesības saņemt personas datu, kas uz to attiecas un kas tiek apstrādāti, kopiju nozīmē, ka šim subjektam tiek izsniegta precīza un saprotama visu šo datu reprodukcija. Šīs tiesības nozīmē tiesības saņemt pilnīgu to dokumentu kopiju, kas tostarp ietver minētos datus, ja šādas kopijas izsniegšana ir vajadzīga, lai atļautu datu subjektam pārbaudīt to pareizību un pilnību, kā arī lai garantētu to saprotamību.
2)
Regulas 2016/679 15. panta 1. un 3. punkts
jāinterpretē tādējādi, ka
pienākums datu subjektam, kas to ir prasījis, izsniegt personas datu, kas uz to attiecas un kas tiek apstrādāti, kopiju, uzliek pienākumu par apstrādi atbildīgajai personai, pat ja šis pieteikums ir pamatots ar mērķi, kas nav viens no šīs regulas 63. apsvēruma pirmajā teikumā norādītajiem mērķiem.